

בס"ד

בס"ד

פרשת חֻקַּת, תשפ"א, מספר 1423

**מדוע משה לא נכנס לארץ ישראל?**

**עמיהוד סלומון**

פרשתנו מספרת את סיפור החטא של מי מריבה. בעטיו של חטא זה, על אף זכויותיהם הרבות, הפסידו משה ואהרון את זכות הכניסה לארץ ישראל, הנה תיאור האירוע (במ' כ:ז-יג):[[1]](#footnote-1)

וַיְדַבֵּר ה' אֶל מֹשֶׁה לֵּאמֹר. קַח אֶת הַמַּטֶּה וְהַקְהֵל אֶת הָעֵדָה אַתָּה וְאַהֲרֹן אָחִיךָ וְדִבַּרְתֶּם אֶל הַסֶּלַע לְעֵינֵיהֶם וְנָתַן מֵימָיו וְהוֹצֵאתָ לָהֶם מַיִם מִן הַסֶּלַע וְהִשְׁקִיתָ אֶת הָעֵדָה וְאֶת בְּעִירָם. וַיִּקַּח מֹשֶׁה אֶת הַמַּטֶּה מִלִּפְנֵי ה' כַּאֲשֶׁר צִוָּהוּ. וַיַּקְהִלוּ מֹשֶׁה וְאַהֲרֹן אֶת הַקָּהָל אֶל פְּנֵי הַסָּלַע וַיֹּאמֶר לָהֶם שִׁמְעוּ נָא הַמֹּרִים הֲמִן הַסֶּלַע הַזֶּה נוֹצִיא לָכֶם מָיִם. וַיָּרֶם מֹשֶׁה אֶת יָדוֹ וַיַּךְ אֶת הַסֶּלַע בְּמַטֵּהוּ פַּעֲמָיִם וַיֵּצְאוּ מַיִם רַבִּים וַתֵּשְׁתְּ הָעֵדָה וּבְעִירָם. וַיֹּאמֶר ה' אֶל מֹשֶׁה וְאֶל אַהֲרֹן יַעַן לֹא הֶאֱמַנְתֶּם בִּי לְהַקְדִּישֵׁנִי לְעֵינֵי בְּנֵי יִשְׂרָאֵל לָכֵן לֹא תָבִיאוּ אֶת הַקָּהָל הַזֶּה אֶל הָאָרֶץ אֲשֶׁר נָתַתִּי לָהֶם. הֵמָּה מֵי מְרִיבָה אֲשֶׁר רָבוּ בְנֵי יִשְׂרָאֵל אֶת ה' וַיִּקָּדֵשׁ בָּם.

מה היה חטאם של משה ואהרון? מה היה מצופה מהם שיעשו, ובמה הם שינו מהציווי? ואפילו אם הם נכשלו, מדוע נענשו בחומרה כה רבה, ומדוע נשללה מהם הזכות לכפר על מעשיהם? הכתוב אינו משיב במפורש על שאלות אלה, והנעלם הזה פָּתַח פֶּתַח לפירושים שונים.

הפירוש המפורסם ביותר הוא, אולי, הפירוש המופיע בדברי רש"י**.** לדבריו, החטא היה בכך ששינו מהציווי של ה'; ה' אמר להם **לדבר** אל הסלע, ומשה **היכה** בו במטה. לדבריו, זו הזדמנות שהוחמצה; בהכאתו, מנע משה מישראל את לימוד הלקח שיכלו ללמוד מהסלע, המקיים את רצון ה' על ידי דיבור בלבד.

רש"י מזכיר בפירושו אירוע שהתרחש כארבעים שנים קודם לכן. בתחילת המסע במדבר עמד עם ישראל במצב דומה, המתואר בפרשת "בשלח" (שמ' יז:א-ב): "וַיִּסְעוּ כָּל עֲדַת בְּנֵי יִשְׂרָאֵל מִמִּדְבַּר סִין לְמַסְעֵיהֶם עַל פִּי ה' וַיַּחֲנוּ בִּרְפִידִים וְאֵין מַיִם לִשְׁתֹּת הָעָם. וַיָּרֶב הָעָם עִם מֹשֶׁה וַיֹּאמְרוּ תְּנוּ לָנוּ מַיִם וְנִשְׁתֶּה...".

דווקא שם קיבל משה הוראה **להכות** עם המטה בסלע (שם:ה-ו):

וַיֹּאמֶר ה' אֶל מֹשֶׁה עֲבֹר לִפְנֵי הָעָם וְקַח אִתְּךָ מִזִּקְנֵי יִשְׂרָאֵל וּמַטְּךָ אֲשֶׁר הִכִּיתָ בּוֹ אֶת הַיְאֹר קַח בְּיָדְךָ וְהָלָכְתָּ. הִנְנִי עֹמֵד לְפָנֶיךָ שָּׁם עַל הַצּוּר בְּחֹרֵב **וְהִכִּיתָ** בַצּוּר וְיָצְאוּ מִמֶּנּוּ מַיִם וְשָׁתָה הָעָם וַיַּעַשׂ כֵּן מֹשֶׁה לְעֵינֵי זִקְנֵי יִשְׂרָאֵל.

אם כן, ברפידים הצטווהמשה **להכות** בסלע, ואילו באירוע דומה בקדש, הצטווה משה **לדבר** אל הסלע.

יתרה מכך,רש"יסבור שאותה ההוראה מרפידים – להכות בסלע – השפיעה על משה גם בפעם הזאת (בפירושו לבמ' כ:יא). לדבריו, בתחילה משה ואהרון אכן **דיברו** אל הסלע, אלא שלא היה זה הסלע הנכון. "המה דברו אל סלע אחר, ולא הוציא. אמרו שמא צריך להכות כבראשונה, שנאמר (שמ**'** יז:ו): 'וְהִכִּיתָ בַצּוּר', ונזדמן להם אותו סלע והכהו".

התיאור הזה מגביר את התמיהה על העונש שהושת על משה. מסתבר שהוא נהג נכון גם בקדש. בתחילה הוא דיבר אל הסלע, אבל הסלע לא הוציא מים. רק אז חשב משה שאולי עליו להכות בסלע (כמו בפעם הקודמת), ומשום מה, דווקא בפעם הזאת, הזדמן לו הסלע הנכון ויצאו ממנו מים.

רמב"ן אינו מקבל את פירושו של רש"י, וכותב: "ודברי אגדה הם, אבל לא נתחוורו" (במ' כ:ח). כי אף על פי שה' לא אמר לו **להכות**,מכל מקום אמר לו בפירוש - **לקחת** **את המטה**. משמע, רצונו היה שמשה יעשה בו שימוש. אחרת, איזה צורך יש לו במטה? יתרה מזאת, הרמב"ן אינו רואה הבדל בין סלע שמוציא מים על ידי דיבור, לבין סלע שמוציא מים על ידי הכאה, "ואין הנס גדול בדיבור יותר מההכאה, כי הכל שווה אצל הסלע".

רמב"ן עצמו מעדיף את פירושו של רבנו חננאל. לדעתו, חטאם של משה ואהרון היה בחוסר דיוק, במילה אחת. הם אמרו"הֲמִן הַסֶּלַע הַזֶּה **נוֹצִיא** לָכֶם מָיִם" (במ' כ:י), והיה להם לומר"**יוציא ה'** לכם מים",כמו שדקדקו לומר במקומות אחרים**,** למשל: "**בְּתֵת ה'** לָכֶם בָּעֶרֶב בָּשָׂר לֶאֱכֹל" (שמ' טז:ח). וכאן, לאור דברי משה ואהרון "אולי חשבו העם, כי משה ואהרן בחכמתם הוציאו להם מים מן הסלע הזה".

בעל ה"משך חכמה" מעניק משמעות נוספת לעונשו של משה שלא להיכנס לארץ. לדבריו, בפירושו בפרשת "ואתחנן" (דב' יד:טו-טז): "אחת מן הסיבות אשר בגללן היה ברצון הגוזר שימות משה במדבר" היא, בגלל שמשה הצטייר בעיני העם כדמות עַל-אֱנוֹשִׁית. הוא קרע בפניהם את ים סוף, וכל ימיו במדבר פירש מאישה. כמו כן, במשך ארבעים יום וארבעים לילה "לֶחֶם לֹא אָכַל וּמַיִם לֹא שָׁתָה" (שמ' לד:כח). הוא נתן להם "לֶחֶם מִן הַשָּׁמָיִם" (שמ' טז:ד), הרג את מלכי האמורי, ועוד כהנה וכהנה מופתים.

אמנם, בני גילו אשר הכירוהו עוד מנערותו, לא התרשמו במיוחד, ולא ראו את עצמם כנחותים ביחס אליו. הם אפילו העזו להתלונן עליו, והטיחו כלפיו ביוזמת קורח: "כִּי כָל הָעֵדָה כֻּלָּם קְדֹשִׁים וּמַדּוּעַ תִּתְנַשְּׂאוּ?" (במ' טז:ג). אבל הדור הבא, הצעיר יותר, אלה שהכירו את התדמית של משה רק מיציאת מצרים ומפעולותיו העל-טבעיות במדבר, סברו ש"הוא עניין בלתי טבעי, מין אנושי אשר צועד על כל מערכות הטבע", ועלולים היו לטעות ולחשוב בו שהוא מין אלוהַ, ויעבדו וישתחוו לו. "ובפרט, בעת היותם נערים" (נוחים להתרשם). על כן, דווקא משום שמתו "אנשי הדור הישן" במדבר בגלל חטא המרגלים, גזרה החוכמה העליונה שלא ייכנס משה עם הדור הצעיר לארץ, כי יש חשש שיעבדו לו כמין עבודה זרה.

זו הסיבה למותו של משה במדבר; לא בגללו אלא בגללם. לאור העובדה, שדור המדבר מת בחטאו, לא היה מי שישמור על ה"איזון" ביחס לדמותו של משה רבנו, מול האנשים שנותרו בחיים וזכו לבוא בשערי ארץ ישראל.

על פי זה מתבארת גם שיטתו של רבנו חננאלהמובאת לעיל. דווקא משום שבני הדור החדש העריצו את משה, הייתה חשיבות גדולה לבחירת המילים, כדי שלא יבואו לטעות ולייחס את הניסים אליו, ומשום כך נדרש ממנו להקפיד שבעתיים על הביטוי "**נוֹצִיא** לָכֶם מָיִם" (במ' כ:י).

ניתן למצוא חיבור בין משה לדיבור ברובד נוסף. כאשר א-לוהים התגלה אליו לראשונה, ובישר לו שהוא נבחר להיות שליחו להוציא את בני ישראל ממצרים, סרב משה בטענה שאין לו את הכישורים המתאימים: "**לֹא אִישׁ דְּבָרִים** **אָנֹכִי** גַּם מִתְּמוֹל גַּם מִשִּׁלְשֹׁם גַּם מֵאָז דַּבֶּרְךָ אֶל עַבְדֶּךָ כִּי כְבַד פֶּה וּכְבַד לָשׁוֹן אָנֹכִי" (שמ' ד:י), והוא חזר על טענה זאת שוב: "הֵן בְּנֵי יִשְׂרָאֵל לֹא שָׁמְעוּ אֵלַי וְאֵיךְ יִשְׁמָעֵנִי פַרְעֹה וַאֲנִי עֲרַל שְׂפָתָיִם" (שמ' ו:יב).

פרשנים רבים אינם מפרשים את דבריו כטענה למגבלה פיזית בדיבורו, אלא שטענתו הייתה שחסר לו הכישרון הנצרך ביותר למנהיג – רֵטוֹרִיקָה. בדברי חז"ל מצינו סמך לדבר: "דַּבָּר אחד לדור, ואין שני דַּבָּרִים לדור" (סנהדרין ח ע"א). משמע, מנהיג מכונה "דַּבָּר", כי הדיבור הוא הכלי החשוב ביותר לצורך הנהגה ושלטון. אם כן, טענת משה הייתה: חסר לי הבסיס החיוני לצורך הצלחת שליחותי.

**שד"ל** תלה את המגבלה באופיו של משה:

כי לא היה משה איש דברים, בעל כוח הדיבור מרחיב פה ומרחיב לשון בפני מי שיהיה, ולא יחת מפני כל, מסכים עם מה שכתוב עליו: "וְהָאִישׁ מֹשֶׁה עָנָיו מְאֹד מִכֹּל הָאָדָם אֲשֶׁר עַל פְּנֵי הָאֲדָמָה" (במ' יב:ג). וגם אחר שהבטיח לו ה': "וְעַתָּה לֵךְ וְאָנֹכִי אֶהְיֶה עִם פִּיךָ וְהוֹרֵיתִיךָ אֲשֶׁר תְּדַבֵּר" (שמ' ד:יב), השינוי הזה לא היה במשה ברגע ההוא פתאום, אלא מעט מעט. כי לא יהיה שינוי גשמי אלא רוחני בכוחות הנפש וגבורת הלב, על כן לא הרגיש אז משה באותה שעה שום שינוי בעצמו, ועל כן חזר ואמר: "שְׁלַח נָא בְּיַד תִּשְׁלָח" (שם:יג). והנה לנו עזר ראיה על מיעוט אומץ לבו באותה שעה ממה שאמר לו ה': "לֵךְ שֻׁב מִצְרָיִם כִּי מֵתוּ כָּל הָאֲנָשִׁים הַמְבַקְשִׁים אֶת נַפְשֶׁךָ" (שם:יט).

נשים לב. משה מדבר מתוך ניסיון; הוא עצר את המצרי המכה על ידי הכאה: "**וַיַּךְ** אֶת הַמִּצְרִי וַיִּטְמְנֵהוּ בַּחוֹל" (שמ' ב:יב). למחרת, כאשר ראה שני עברים ניצים, הוא לא היכה את המכה, אלא דיבר אליו: "**וַיֹּאמֶר** לָרָשָׁע לָמָּה תַכֶּה רֵעֶךָ" (שם:יג). הדיבור שלו לא צלח, והמכה התגרה בו: "וַיֹּאמֶר מִי שָׂמְךָ לְאִישׁ שַׂר וְשֹׁפֵט עָלֵינוּ הַלְהָרְגֵנִי אַתָּה אֹמֵר כַּאֲשֶׁר הָרַגְתָּ אֶת הַמִּצְרִי"? (שם:יד). בתחילת דרכו, משה לא הצליח להשפיע על ידי דיבור.

"דיבור" משמעו לעורר ולשכנע אחרים לעשות. אם כן, אפשר שמשה טען: איני מתאים לנהל ולהנהיג אחרים, כי לפי האופי שלי, אני איש ביצוע. תכונה זו באה לידי ביטוי ב'מי מריבה' כאשר במקום לדבר **ולגרום** לסלע להוציא מים, משה **פעל בעצמו**, והיכה בסלע. אך א-להים ציפה ממנו להשתמש בכוח הדיבור, להשפיע וללמד את האחרים, כדי שיוכלו לפעול בכוחות עצמם לקראת הכניסה לארץ ישראל.

למרבה ההפתעה, לקראת מותו, משה פוצח בנאום ארוך (דברים א:א): "אֵלֶּה הַדְּבָרִים אֲשֶׁר דִּבֶּר מֹשֶׁה אֶל כָּל יִשְׂרָאֵל", ועל שם הדיבור הזה נקרא הספר "דברים". וכן מצאנו במדרש תנחומא (בובר דברים הוספה א): "הפה שאמר 'לֹא אִישׁ דְּבָרִים אָנֹכִי', אמר 'אֵלֶּה הַדְּבָרִים', והנביא צווח ואומר: אָז יְדַלֵּג כָּאַיָּל פִּסֵּחַ **וְתָרֹן לְשׁוֹן אִלֵּם** **כִּי נִבְקְעוּ בַמִּדְבָּר מַיִם** וּנְחָלִים בָּעֲרָבָה (יש' לה:ו), לכך נאמר: אלה הדברים".

נראה שבערוב ימיו תיקן משה ושכלל את יכולת הדיבור שלו, בעקבות המים שנבקעו במדבר – מי מריבה.

**דף שבועי, גיליון 1423, חֻקַּת, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* הרב עמיהוד סלומון - מרצה לפילוסופיה יהודית ומחשבת ישראל. [↑](#footnote-ref-1)